ועדת הכספים, כנסת 15, פרוטוקול מספר 320, 2001-11-11 11:00

יעקב ליצמן: רבותיי, אני פותח את ישיבת ועדת הכספים.

יעקב ליצמן: הפנייה הראשונה בה נדון היא פנייה 026-20 של החינוך ההתיישבותי – שכר מורים.

יעקב ליצמן: אני הבטחתי לצביקה חלמיש שאני מעביר את זה.

יעקב ליצמן: היה חסר כסף.

עדי הרשקוביץ: אני אסביר זאת.

עדי הרשקוביץ: היה הסכם שכר, הסכם סלבין, של השחיקה.

עדי הרשקוביץ: צריך היום לתת 850 מיליון שקל למורים כתוספת, אבל האוצר לא תקצב את זה.

עדי הרשקוביץ: אנחנו מגיעים לסוף השנה כאשר התקנות הן ריקות ולכן האוצר מוסיף לנו את הכסף של השחיקה.

עדי הרשקוביץ: הוא מביא את זה מהרזרבה הכללית.

משה שגיא: יש משהו שהוא ממש לא ברור לי.

משה שגיא: אני ממש לא מבין את הפניות האחרונות של משרד החינוך.

משה שגיא: אני יודע מהו מספר התלמידים, אני רואה מה מופיע בספר התקציב, ואני רואה פתאום העברות תקציביות שממש לא מסתדרות לי לפי מספר התלמידים.

משה שגיא: כתוב בספר שאתה תמיד מעביר לנו שהחינוך ההתיישבותי הוא חמישה ומשהו באוכלוסיית התלמידים.

משה שגיא: יש שם תקצוב של משהו בסביבות מיליארד שש מאות מיליון.

משה שגיא: נדמה לי שזהו המספר, אני לא אומר את המספר באופן מדויק, אבל זה פחות או יותר תמונת המצב.

משה שגיא: החינוך החרדי הוא 13.1% באוכלוסיית התלמידים והתקצוב שם הוא בסביבות 880 מיליון שקל.

משה שגיא: באים עכשיו עם הפנייה שנוגעת לחינוך ההתיישבותי והסבירו לנו שבחינוך ההתיישבותי הכיתות הן קטנות.

משה שגיא: למען האמת, לא הבנתי אבל הצבעתי בעד התקציב.

משה שגיא: עכשיו אתה בא אלינו עם תוספת לחינוך ההתיישבותי של מאה מיליון שקל, כאשר בפנייה הקודמת שלכם היה לחינוך ההתיישבותי היה 44 מיליון שקל , למעיין החינוך התורני חמישה מיליון שקל, והחינוך העצמאי חמישה מיליון שקל.

משה שגיא: זאת אומרת, יש פה איזה דיספרופורציה באופן מופלג.

עדי הרשקוביץ: החינוך ההתיישבותי הוא שלושה דברים.

עדי הרשקוביץ: הוא קודם כל מחוז שמשלם משכורת לכל המורים במועצות האזוריות.

עדי הרשקוביץ: בתי הספר של המועצות האזוריות הם אותם בתי ספר שנוסעים אליהם חטיבות הביניים והחינוך העל-יסודי, ומי שמשלם שם את המשכורת הוא החינוך ההתיישבותי.

עדי הרשקוביץ: הוא מחוז כמו מחוז תל-אביב, או מחוז ירושלים, כמו כל מחוז אחר.

עדי הרשקוביץ: שנית, לחינוך ההתיישבותי יש מחלקה לשכר לימוד בחינוך העל-יסודי, בדיוק כמו המחלקה לשכר לימוד אצלנו, אלא שאנחנו משלמים את זה לכל עם ישראל, למעט, המועצות האזוריות.

עדי הרשקוביץ: זאת אומרת, כל בתי הספר התיכוניים במועצות האזוריות ממומנים מהתקנה הזו של החינוך ההתיישבותי.

עדי הרשקוביץ: הדבר השלישי הוא ייחודי לחינוך ההתיישבותי ואותו אין לאף אחד אחר והוא הפנימיות.

עדי הרשקוביץ: יש לנו סדר גודל של קרוב ל-18 אלף תלמידים שלומדים בפנימיות ואנחנו מממנים אותם.

עדי הרשקוביץ: אין את זה במחוזות שלנו ולא במשרד הראשי, זה הכל שם.

עדי הרשקוביץ: אנחנו משווים דבר שאינו דומה לדבר אחר.

משה שגיא: גם מעיין החינוך התורני וגם החינוך העצמאי משלמים בעצמם את המשכורות.

משה שגיא: זה בדיוק כמו הנקודה הראשונה שאתה העלתה לגבי מחוז.

רחמים מלול: מהו הסכום שקשור לשכר המורים בלבד?

עדי הרשקוביץ: זו פנייה שהאוצר עשה ולפי דעתי זה רק שכר מורים.

משולם נהרי: הכל זה רק שכר מורים.

משולם נהרי: כל המאה מיליון זה שכר מורים וה-33 מיליון שנמצאים בתוך השינויים התקציביים הם גם שכר מורים.

משולם נהרי: זה שכל"ם – שכר מורים.

משולם נהרי: היה הסכם עם המורים בחודש מרץ והוסיפו לכל המורים במערכת.

משולם נהרי: כל התוספת הזו חסרה בבסיס התקציב והיא לא תוקצבה על ידי האוצר.

עופר חוגי: האם שכר הלימוד בעל-יסודי הוא מקביל לשכר הלימוד הרגיל שאתם משלמים פר ראש?

עדי הרשקוביץ: יש רק שכר לימוד אחד.

עופר חוגי: יש 18 אלף תלמידים בפנימיות.

עופר חוגי: האם יש שם קריטריונים לפי זכאות או שאת הכל אתם משלמים להם?

עדי הרשקוביץ: לפי דעתי יש זכאות.

עדי הרשקוביץ: קודם כל, כל אחד משלם לפי מרכיב ההכנסה של ההורים.

עופר חוגי: עד כמה שאני יודע, גם אם ההורים של הילד שנמצא בפנימייה מרוויחים שכר גבוה, המדינה מממנת מימון מלא.

משולם נהרי: 85% זה ועדת לאור על פי מבחני הכנסה של ההורים.

רחמים מלול: על כמה מורים מדובר בחינוך ההתיישבותי?

משה שגיא: בגדול, 15 אלף מורים.

יעקב ליצמן: האם יבקשו עוד תוספת כל שבוע?

משולם נהרי: לא, זה עד סוף השנה.

יעקב ליצמן: האם מישהו יכול להסביר לי היכן עומד נושא הסמינרים?

יעקב ליצמן: אני קיבלתי תשובה שיש צורך בדוקטורט כדי להבין אותה.

משה שגיא: אתה מדבר על 15 אלף מורים.

משה שגיא: אחוז התלמידים הוא 5.1% מאוכלוסיית התלמידים.

משה שגיא: אני לוקח את החינוך העצמאי ומבודד אותו מכל החינוך.

משה שגיא: אוכלוסיית התלמידים בחינוך העצמאי היא יותר גדולה מאשר החינוך ההתיישבותי.

משה שגיא: לפי דעתי, אין יותר מששת אלפים מורים בחינוך העצמאי.

משה שגיא: החינוך ההתיישבותי זה חטיבה עליונה, אין שם כיתות יסוד בכלל.

משה שגיא: רחמים, שלא תהיה לך טעות, אנחנו בגלות.

משה שגיא: לפעמים אתם חושבים שאם יש לכם 17 מנדטים, המדינה שלכם.

משה שגיא: לא שלכם.

יעקב ליצמן: חבר הכנסת גפני, פקידי החינוך והאוצר צריכים לשים לב שרק חברי הכנסת חרדים הולכים לאשר את הפנייה הזו.

יעקב ליצמן: אין כאן אף חבר כנסת לא חרדי שמשתתף בישיבה, ושלא יאמרו שאנחנו מתנכלים.

יעקב ליצמן: אם המצב היה הפוך, אני בטוח שהפנייה לא הייתה עוברת.

משה שגיא: חבר כנסת חרדי ממונה על זה ודואג לזה.

משה שגיא: מאה מיליון שקל לתלמידים שהם אחוז קטן מהחינוך החרדי שמקבל אחד חלקי חמש.

יעקב ליצמן: חברי הכנסת, מי בעד הפנייה?

יעקב ליצמן: מי נגד?

יעקב ליצמן: מי נמנע?

יעקב ליצמן: ה צ ב ע ה אושר פה אחד.

משה שגיא: אני מבקש שיהיה רשום שבישיבה השתתפו חבר הכנסת ליצמן, חבר הכנסת הלפרט, חבר הכנסת רחמים מלול, חבר הכנסת עופר חוגי ואנוכי וסגן השר משולם נהרי.

משה שגיא: רק שתי המפלגות החרדיות אישרו את זה.

יעקב ליצמן: וכל החברים האחרים שטרטרו לי את הראש שאנחנו נאשר להם את התקציב, מסתובבים כרגע במקומות אחרים אנחנו עוברים לפנייה הבאה מס' 260, משרד החינוך.

יעקב ליצמן: אני פוחד שכאן אנחנו נוציא קצת את הכעס, על אף שאני בעד לאשר את זה.

יעקב ליצמן: עדי, בבקשה.

עדי הרשקוביץ: אני בעד שינויים מאוזנים בתוך תקציב משרד החינוך.

עדי הרשקוביץ: הפנייה היא התאמת התקנות לביצוע בפועל וגם הפשרת הרזרבה להתייקרויות.

עופר חוגי: מה קרה?

עופר חוגי: האם היה צורך ביותר כסף לפרסי ישראל ולרשות העתיקות?

עופר חוגי: מה קרה לרשות העתיקות?

עופר חוגי: מה זה ביצוע בפועל של רשות העתיקות?

עדי הרשקוביץ: התקציב שלהם נבנה בהנחה שהם יקבלו עוד חמישה מיליון שקל.

עדי הרשקוביץ: זה סוכם עם המנכ"לית הקודמת זו התחייבות וצריך לקיים את ההתחייבות.

יעקב ליצמן: עדי, מה קורה לגבי הסמינרים?

עדי הרשקוביץ: ישנו ויכוח ביננו לבין האוצר.

עדי הרשקוביץ: ביום ששי הצעתי ליעל את הדבר הבא.

עדי הרשקוביץ: היא טוענת שיש חריגה ואני אמרתי בואו נבדוק את מה שהיה בשנה שעברה ובואו נבדוק את מה שיש השנה.

עדי הרשקוביץ: אם שני הדברים דומים, סימן שאין חריגה.

עדי הרשקוביץ: היא הבטיחה לי שהיא תעשה היום את הבדיקה.

עדי הרשקוביץ: אם הבדיקה הזו תוכיח שהיה גידול סימן שזה מה שצריך לתת.

יעקב ליצמן: אחרת לא הייתי מבטיח את העברת הפנייה של החינוך ההתיישבותי.

עדי הרשקוביץ: אני מניח שהיום נקבל תשובה.

רחמים מלול: עדיין אפשר לבקש רביזיה.

יעקב ליצמן: לא, כי הבטחתי להעביר את זה.

יעקב ליצמן: זה בין כך שולם.

עופר חוגי: מה זה מענק ירושלים הבירה?

עופר חוגי: מה החלוקה שם?

משה שגיא: אני לא הבנתי את התשובה לגבי הסמינרים.

יעקב ליצמן: בעיקרון, ההצעה שלו תתקבל לדעתו.

יעקב ליצמן: אני מקווה כך.

משה שגיא: האם זה מתבצע לגבי הסמינרים?

עדי הרשקוביץ: הסמינרים לא זקוקים לתוספת כסף.

עדי הרשקוביץ: ישנו ויכוח ביננו האם יש חריגה או אין חריגה.

משה שגיא: מה זאת אומרת "הם לא זקוקים"?

משה שגיא: הרי יש את כל אלה שלא מאושרים.

יעקב ליצמן: זה בתוך הכסף.

עדי הרשקוביץ: זה בתוך הכסף הקיים.

משה שגיא: האם מהיום אנחנו נפסיק לקבל טלפונים שאנחנו לא שווים שום דבר ושאנחנו לא מסוגלים - - -

משולם נהרי: הביצוע שם תקוע בגלל כל מיני נוסחאות.

יעקב ליצמן: זו לא בעיה כספית.

משולם נהרי: ויישאר עודף גדול גדול.

משה שגיא: האם הנוסחה הזו תיפתר?

יעקב ליצמן: לפי מה שיעל הבטיחה לי ביום חמישי - - -

עדי הרשקוביץ: אני חושב שכן, אבל זו עדיין לא המילה הסופית.

רחמים מלול: אני מבין שהפנייה הזו חוץ משינויים פנימיים כוללת גם תקצוב התייקרויות בשכר מורים.

עדי הרשקוביץ: זו הפשרת הרזרבה להתייקרות שנמצאת בתוך תקציב משרד החינוך.

עדי הרשקוביץ: הרי יש לנו סעיף גדול שנקרא רזרבה להתייקרויות ומשתמשים בו כאשר המדדים עלו על מה שתוקצב בבסיס.

עדי הרשקוביץ: עכשיו הפשירו זאת בעיקר לשכר מורים.

משה שגיא: חבר הכנסת עופר חוגי שאל מה זה מענק ירושלים והוא לא קיבל תשובה.

משה שגיא: מה זה מענק ירושלים?

עדי הרשקוביץ: משרד החינוך מכיר בהוצאות המיוחדות שיש לבירת ישראל על פי חוק, בעיקר בשלושה נושאים: בטיחות, בטחון ובעיות חינוך וזה מה שקורה פה.

עופר חוגי: אני רוצה לדעת כמה כסף חולק, למי, וכמה כסף מתוך זה ניתן לחינוך החרדי.

עופר חוגי: 55% מהחינוך בירושלים הוא חינוך חרדי, והחינוך החרדי כמעט ולא משתתף במענק ירושלים.

עופר חוגי: אני רוצה לקבל רשימה מפורטת.

עדי הרשקוביץ: את זה אני לא יכול לתת לך כי אני לא מחלק את זה.

עדי הרשקוביץ: אם תפנה למועצת העיר אולי תוכל לקבל.

יעקב ליצמן: חבר הכנסת ליצמן, אתה יכול לפנות לעיריית ירושלים.

עופר חוגי: אני רוצה לקבל חלוקה כספית מפורטת של כל סעיף וסעיף.

עופר חוגי: גם פעם שעברה ביקשתי את זה ולא קיבלתי.

עדי הרשקוביץ: אני אבקש את זה.

יעקב ליצמן: אני רואה כי התקציב השנה לחינוך יהודי בתפוצות היה כ-26 מיליון שקל ועל אף שיש תוספת קטנה לחינוך יהודי בתפוצות אני רוצה לקבל רשימה מי קיבל זאת.

עדי הרשקוביץ: אם כך, אני צריך רשימת החלוקה של עיריית ירושלים ושל החינוך היהודי בתפוצות.

שמואל הלפרט: גם אני מבקש את הרשימה הזו של החינוך היהודי בתפוצות.

עדי הרשקוביץ: כן, אני אעביר את זה לוועדה.

יעקב ליצמן: אני אעביר לכולם.

עופר חוגי: מר הרשקוביץ, אתה לא ענית לי מה קורה לגבי רשות העתיקות?

עדי הרשקוביץ: רשות העתיקות היא תאגיד על פי חוק.

עדי הרשקוביץ: בשנה שעברה עשינו קיצוצים והם באו למנכ"לית משרד החינוך והסבירו לה שיש למלא אחריות סטטוטורית וכדי לקיים את זה חסר להם חמישה מיליון שקל.

עופר חוגי: אבל הם גובים מהקבלנים כסף.

עופר חוגי: הם עקפו את בג"ץ.

עופר חוגי: יש גבייה.

יעקב ליצמן: פז, אני רוצה שתודיע לבעל הבית שלך שוועדת הכספים אישרה פה אחד את החינוך ההתיישבותי.

יעקב ליצמן: הוא ביקש את הישיבה הדחופה כי לא שילמו משכורת, ואנחנו היום אישרנו את התקציב.

יעקב ליצמן: אנחנו גם ציינו שהאישור עבר פה אחד על ידי חברי הכנסת החרדים בלבד.

יעקב ליצמן: לא היה כאן אף נציג מחברי הכנסת האחרים שדואגים לחינוך ההתיישבותי.

יעקב ליצמן: תסביר להם גם שאמרנו לפרוטוקול שאם הנושא היה הפוך וחמישה חברי כנסת היו צריכים להעביר את התקציב של החינוך העצמאי והמעיין התורני, אנחנו בכלל לא בטוחים שזה היה עובר.

רחמים מלול: חבר הכנסת ליצמן, כדאי להוציא את זה גם לעיתונות.

עופר חוגי: אני חוזר לעניין רשות העתיקות.

עופר חוגי: הם גובים כסף.

עדי הרשקוביץ: יש החלק הסטטוטורי ויש החלק של הפרוייקטים.

עדי הרשקוביץ: אתה צודק לגבי הפרוייקטים.

עדי הרשקוביץ: הם גובים כסף, אבל לא על החלק הסטטוטורי.

עדי הרשקוביץ: אם אתר הולך להתמוטט אז אף קבלן לא משלם בשבילו.

עדי הרשקוביץ: זה החלק הסטטוטורי שיש להם מחויבות כלפיו על פי החוק.

עופר חוגי: לנו אין פיקוח על הרשות.

עופר חוגי: אנחנו לא מקבלים את התקציב מול העיניים שלנו.

עופר חוגי: הדבר היחידי שאנחנו יכולים לעשות פה בוועדה הוא לשאול למה הם זקוקים לתוספת תקציב.

עופר חוגי: אנחנו רוצים לדעת מהו התקציב שלהם.

עופר חוגי: שנית, אנחנו רוצים שיהיה דיון על הרשות העתיקות כאן בוועדה.

שמואל הלפרט: אני מצטרף לבקשה של חבר הכנסת חוגי.

שמואל הלפרט: האם אתה יודע שהם היו גובים שבעים-שמונים מיליון שקל של קבלנים?

משה שגיא: הרב הלפרט, חבר הכנסת חוגי, סיכום על קיום דיון על הרשות לא נוגע לעדי הרשקוביץ.

עופר חוגי: לא, אני מדבר על גידול בעקבות סיכום של מנכ"לית.

עדי הרשקוביץ: למעשה, זה החזר קיצוץ.

עדי הרשקוביץ: המנכ"לית החזירה את הקיצוץ.

עופר חוגי: האם אתה יודע כמה מלחמות אנחנו עושים בשביל להחזיר קיצוץ?

עופר חוגי: האם כאן מחזירים קיצוץ רק בהחלטת מנכ"לית, בלי החלטת שר, בלי שר האוצר?

עדי הרשקוביץ: זה גם היה על דעת השר.

עדי הרשקוביץ: היה להם קיצוץ בסטטוטורי והם הסבירו למשרד שבלי זה הם לא יכולים לקיים את החוק ואז החליטה המנכ"לית, על דעתו של השר כמובן, שהיא מחזירה את הקיצוץ.

עדי הרשקוביץ: זה ההחזר.

עופר חוגי: אתה מדבר על השר הקודם, אבל האם גם השרה העכשווית גם הסכימה לזה?

עדי הרשקוביץ: אני הראתי לשרה את כל הפנייה הזו.

משה שגיא: עופר, קיום דיון על רשות העתיקות הוא נושא שקשור ליושב ראש הוועדה, וכדאי שנדבר ביננו האם יש צורך בדיון.

עופר חוגי: אני רוצה לשאול עכשיו לגבי המתנ"סים.

עופר חוגי: האם בשנה הבאה יהיה קיצוץ במתנ"סים?

רחמים מלול: יש קיצוץ גדול מאוד של 25 מיליון שקל במתנ"סים.

שמואל הלפרט: האם האוצר עשה את הקיצוץ ללא תיאום אתכם?

עדי הרשקוביץ: נכון.

עדי הרשקוביץ: משרד החינוך סרב לקצץ 440 מיליון שקל, אז זה היה 660 מיליון שקל, וכתוצאה מהסירוב שלו לקצץ סכום כזה אז הם קיצצו מה שהם רצו.

שמואל הלפרט: האם ישנה רשימה של הקיצוצים שהם קיצצו?

עדי הרשקוביץ: ברמת תוכניות כן, ואנחנו נביא את זה ביום רביעי.

עופר חוגי: מה זה הסכום של 21 מיליון שקל לחינוך לדמוקרטיה ויהדות?

עופר חוגי: מורידים להם מיליון ורבע.

משולם נהרי: נראה לי שזה שעת מורשת.

משה שגיא: זה יתבצע באמצעות השתלמויות למורים.

עופר חוגי: מורידים 11 מיליון שקל לתלמידים בפנימיות ומרכזי נוער.

עופר חוגי: האם הפנימיות האלה קשורות לחינוך ההתיישבותי?

משה שגיא: לא, זה מרכזי נוער.

משה שגיא: יש שם רזרבה של האוצר והוא הפשיר אותה עכשיו לצורך השכר.

משה שגיא: הוא העביר את זה לסעיפי שכר.

עופר חוגי: אני רואה עוד גידול בחינוך ההתיישבותי.

עופר חוגי: למה מיועדים ה-31 מיליון?

עופר חוגי: זו עוד תוספת.

עופר חוגי: למה זה מיועד?

משה שגיא: עבור שכר.

עופר חוגי: הרי עכשיו העברנו כסף לשכר?

יעקב ליצמן: אני רואה שנציג האוצר לא נמצא כאן, אבל אני רוצה לשאול שאלה, מר שגיא.

יעקב ליצמן: אני רואה פה שהעתק מהפנייה עובר אל החשב הכללי, מבקר המדינה, חשב האגף לחינוך התיישבותי, חשב האגף לחינוך עצמאי, חשב המרכז לטלוויזיה, חשב מרכז הסברה, אבל איפה החשב של המעיין התורני?

משה שגיא: החשב שלו זה חשב של משרד החינוך.

משה שגיא: זה לא יחידת סמך.

יעקב ליצמן: למה אין להם חשב?

עדי הרשקוביץ: חבר הכנסת חוגי, מה שקרה לאוצר הוא שהוא היה צריך לתקצב באופן ישיר 850 מיליון שקל והוא כנראה לא עשה אותם.

עדי הרשקוביץ: עכשיו הוא מגרד מכל מקום שהוא יכול ושם אותם.

עדי הרשקוביץ: תהיינה לך עוד שתי פניות בדרך.

עדי הרשקוביץ: אין לו כסף.

יעקב ליצמן: האם יש עוד שאלות?

משה שגיא: אני מבקש לדעת מה זה הלוואות מותנות לתלמידי סמינרים.

משה שגיא: אתם מוסיפים שם 2,712 מיליון.

עדי הרשקוביץ: זו אוכלוסייה מעיירות הפיתוח שבאה ללמוד בסמינרים ואין לה כסף לשלם.

עדי הרשקוביץ: הם מקבלים מענק או הלוואה והם מתחייבים לשרת מאוחר יותר את המערכת שלוש שנים.

עדי הרשקוביץ: זה סיוע לתלמידים חלשים.

משה שגיא: אתה אמרת שאתה תעביר לנו את הרשימה לגבי מענק ירושלים.

עדי הרשקוביץ: אני אעביר את זה.

עדי הרשקוביץ: זה רשום אצלי.

משה שגיא: היושב ראש ביקש לקבל רשימה לגבי חינוך יהודי בתפוצות.

עדי הרשקוביץ: גם את זה אני אעביר לוועדה.

עופר חוגי: מורידים 13 מיליון מהפעולות של החינוך העצמאי, מה קרה?

עדי הרשקוביץ: לא מורידים.

עדי הרשקוביץ: קח את 08 ואת 09 ביחד.

משולם נהרי: מעבירים את זה מתקנה לתקנה.

משה שגיא: ביישום חוק יום לימודים ארוך ולימודי העשרה אתם מורידים מיליון ושבע מאות.

משה שגיא: למה מורידים מיליון ושבע מאות?

משה שגיא: זה נובע מהטיפול הנקודתי.

משה שגיא: על פי התקציב ליום חינוך ארוך והפעלה של הטיפול הנקודתי זה יבצע לא באמצעות התקנה הזו, אלא באמצעות התקנה של התקשרות הרשויות עצמן וזה עבר ל-2706.

משה שגיא: מי שיבצע את יום הלימודים הארוך הן הרשויות באמצעות גופים כמו: קרן קרב.

משה שגיא: אדוני היושב ראש, אני חושש שכל עוד שמשרד החינוך תיקצב את יום הלימודים הארוך אז משרד החינוך טיפל בכולם.

משה שגיא: הוא טיפל גם בחינוך הממלכתי והממלכתי דתי וגם בחינוך החרדי.

יעקב ליצמן: יש בעיה אם זה יהיה ברשויות.

משה שגיא: ברגע שאתה מעביר את זה לטיפול ברשויות, אז הרשויות אומרות שהן לא חייבות לעשות את זה.

משה שגיא: במקרה הזה אנחנו את יום חינוך ארוך למגזר החרדי העברנו לחינוך העצמאי ולחינוך התורני.

משה שגיא: אבל אתה אומר שאתה מעביר את זה לטיפול ברשויות.

משה שגיא: אני מעביר רק את החלק של החינוך הרשמי.

יעקב ליצמן: משה, אני מתכוון לקיים דיון על כל העברות של הרשויות לחינוך העצמאי ולמעיין התורני.

יעקב ליצמן: אני לא מתכוון לסעיף הזה באופן ספציפי, אלא בכלל על כל נושא הסעות ועל עוד דברים שהם לא מבצעים כפי שצריך.

משה שגיא: למה אתם לא עשיתם את החינוך ההתיישבותי בפנייה אחת?

עדי הרשקוביץ: כי האוצר אוסף כסף מכל מיני מקורות, ממשרדים אחרים.

משה שגיא: זאת אומרת שמה שהיה בפנייה הקודמת זה לא מהתקציב שלכם, כאן זה מתוך התקציב שלכם, אבל זו בעצם אותה מטרה.

משה שגיא: למה מעבירים 19 מיליון שקל למוסדות להשכלה?

עופר חוגי: מה זה הסעיף של מוסדות להשכלה?

יעקב ליצמן: אני שאלתי, וזה עובר למוסדות השכלה באריאל.

עופר חוגי: אבל עבור מה?

יעקב ליצמן: מכללת אריאל לא קיבלה כסף.

עופר חוגי: מה פירוש היא לא קיבלה כסף?

עופר חוגי: הם תוקצבו בחמישה מיליון ומה קרה שהם מתוקצבים עכשיו פי 5?

עדי הרשקוביץ: היו שתי מכללות שעברו מאצלנו למועצה להשכלה גבוהה והתנאי של המועצה להשכלה גבוהה הוא שהם יבואו עם דף נקי ושהם יקימו תאגיד חדש.

עדי הרשקוביץ: זאת אומרת, המועצה להשכלה גבוהה לא קיבלה אותם עם תאגידים ישנים, עם חובות וגירעונות.

עדי הרשקוביץ: המכללה הראשונה הייתה מכללת תל-חי.

עדי הרשקוביץ: על פי החלטת ממשלה לגבי קו העימות מימנו להם את ההפרש הזה.

עדי הרשקוביץ: המכללה השנייה הייתה מלט חולון שהלכה לבג"ץ ובבג"ץ הכריחו אותנו לשלם את כל הגירעונות של עשרים מיליון שקל ואת זה עשינו לפני שנתיים.

עדי הרשקוביץ: המכללה אחרונה שנשארה היא מכללת אריאל.

עופר חוגי: נניח ואני הפעלתי בית ספר שהיה גירעוני בסכום של עשרים-שלושים מיליון שקל.

עופר חוגי: אני רוצה לשדרג את בית הספר שלי ואני מעביר אותו להשכלה גבוהה.

עופר חוגי: האם אתה רוצה לומר לי שהמדינה תממן לי את הגירעון למרות שאני ניהלתי את בית הספר בדרך לא תקינה?

עופר חוגי: אני מציע שמבקר המדינה יבדוק את זה.

עופר חוגי: מה זאת אומרת?

יעקב ליצמן: אין בעיה, תפנה אליו, תכתוב לו מכתב.

עדי הרשקוביץ: חבר הכנסת חוגי, הם עמדו לפנות לבג"ץ ושרת החינוך הגיעה למסקנה שאנחנו נפסיד בבג"ץ בדיוק כפי שהפסדנו עם מלט חולון, בדיוק באותם נימוקים, ולכן היא החליטה לסגור את הפרשה אחת ולתמיד.

משה שגיא: שר האוצר היה כאן ביום חמישי והוא הציג לנו את מה שקורה במשרד החינוך וליבנו ממש רחב.

משה שגיא: אנחנו מאוד שמחנו.

משה שגיא: הוא הציג תמונת מצב שבו מכפילים את מעונות היום.

עדי הרשקוביץ: זה לא בתקציב משרד החינוך.

משה שגיא: הוא אמר שבשנה הבאה תהיה בנייה של חמשת אלפים כיתות.

יעקב ליצמן: הרב גפני, אנחנו רוצים לקיים דיון נפרד רק על הכיתות.

עדי הרשקוביץ: המדינה לא תשלם יותר מאלף וארבע מאות כיתות.

עדי הרשקוביץ: זה בדיוק מה שהיא עשתה בשנים קודמות.

דובר: זה לא הכל מכספי המשרד.

משה שגיא: לי כחבר כנסת זה לא מפריע שלא הכל מכספי המשרד.

משה שגיא: אם באמת ייבנו בשנה הבאה חמשת אלפים כיתות מצידי שיביא את זה שר האוצר מהגורן ומן היקב.

דובר: כשלא הכל מכספי המשרד אז יש לך בעיה אחר כך לממש את זה.

דובר: כאשר מדובר על כספי משרד אתה יודע מה יש לך ואתה יכול לבצע את זה.

משה שגיא: אבל אם התוכנית היא תלת שנתית והיא לא תוכנית של שנת 2002 אז זה לא בדיוק המילה הנכונה לוועדה.

יעקב ליצמן: אנחנו גם נשמח לשמוע מה יהיה חלקו של הציבור החרדי בתוך כל זה.

משה שגיא: אם החמשת אלפים כיתות נבנות ב-2002, הטענה של משרד החינוך שזה לא מכספי האוצר, מבחינתי היא איננה טענה.

משה שגיא: אם הוא השיג את זה מכספי משלם המסים האמריקאי או מתורם מאוסטרליה אז הוא בונה חמשת אלפים כיתות.

משה שגיא: אבל, אם הוא לא בונה חמשת אלפים כיתות, אלא הוא בונה רק חלק והכל הן תוכניות לעתיד, אז זו הטעייה של ועדת הכספים, אבל זה כבר סיפור אחר.

עופר חוגי: אין היום הכשרות לחמשת אלפים כיתות.

עופר חוגי: אין היערכות בכלל מבחינת המשרד לבניית חמשת אלפים כיתות.

משה שגיא: זה לא משנה.

משה שגיא: האוצר בא ואומר: אני השגתי חמשת אלפים כיתות.

עופר חוגי: אבל אתה צריך לשאול מה יהיה הביצוע בפועל?

יעקב ליצמן: הדו-שיח הזו חורג מהנושא.

יעקב ליצמן: האם אנחנו מצביעים בעד הפנייה?

משה שגיא: אני אצביע בעד.

משה שגיא: האם יש לי ברירה?

יעקב ליצמן: אנחנו נצביע בעד.

משה שגיא: כן.

משה שגיא: משולם, אתה סגן השרה, תגיד לי מה לעשות, איך להצביע?

משולם נהרי: תצביע איך שאני אצביע.

משולם נהרי: אני יכול להצביע.

משה שגיא: אתה לא יכול להצביע.

משולם נהרי: אני שלישי.

משה שגיא: סגן שר בכלל לא יכול להצביע.

יעקב ליצמן: בשבוע שעבר נתנה אנה חוות דעת על כך שאי אפשר.

משה שגיא: משולם, אתה לא יכול להצביע באף ועדה במה שנוגע למשרד החינוך, ובוועדת הכספים אפילו אם אתה סגן שר לפיתוח אזורי אתה לא יכול להצביע.

עופר חוגי: אני רוצה לקבל הסבר לגבי סעיפי התרבות.

עופר חוגי: בתרבות התורנית הציונית יש 45 מיליון שקל.

עופר חוגי: משולם, אתה אמרת לפני חצי שעה שיש 19 מיליון.

משולם נהרי: אתה מדבר על סעיף תקציבי, על תוכנית.

משולם נהרי: אתה לא מדבר על התקנות.

משולם נהרי: אני דיברתי על תקנות בסכום של 17 מיליון ומשהו זה בארגונים ציוניים.

משולם נהרי: זה כל 08.

משולם נהרי: בסעיף התקציבי יש להם 34 מיליון.

רחמים מלול: עדי, אני רוצה לשאול שאלה עקרונית.

רחמים מלול: הרי יש כאן הרבה שינויים פנימיים ואני רוצה לדעת האם זוהי תוצאה של מדיניות מכוונת מראש או שבסוף השנה אתם מגלים שבסעיפים מסוימים יש ביצוע בחסר ואז אתם עושים את ההעברות.

עדי הרשקוביץ: זה חלק גדול מהראשון, ממדיניות וגם קצת מהשני, שינויים שקורים ברגע האחרון.

עופר חוגי: בשנה שעברה לקחו מהמכונים של משרד הדתות שבעה מיליון שקל והעבירו את זה לאחד המשרדים.

עדי הרשקוביץ: נבדק, לא אצלנו.

עופר חוגי: מה שקורה הוא שעד היום לא מוצאים את זה.

עופר חוגי: בפעם האחרונה שישבנו עם יעל אמרו שזה במדע.

יעקב ליצמן: כן.

עופר חוגי: האם מישהו יכול לומר לנו היכן זה נמצא?

יעקב ליצמן: במדע.

משולם נהרי: גם לא במדע.

משולם נהרי: אותה בעיה הייתה פעם בפנימיות.

משה שגיא: לפני שבועיים היה בוועדת הפנים דיון בנושא המכונים וישב שם של רפרנט החינוך במשרד האוצר והוא אמר באופן חד-משמעי שהכסף הזה נמצא בחינוך.

עדי הרשקוביץ: לא, לא.

יעקב ליצמן: עד כמה שידוע לי, גם ממשרד האוצר, נדמה לי אפילו מיעל, הוא שלא ידעו היכן הכסף הזה היה.

יעקב ליצמן: נדמה לי שהגיעו למסקנה שהוא נמצא במדע.

עופר חוגי: השאלה היא איך אנחנו מקבלים את הכסף הזה?

יעקב ליצמן: זה לא שייך לחינוך, כי זה לא נמצא אצלם.

משה שגיא: הורידו מהמכונים התורנים שבעה מיליון שקל וזהו, ואנחנו הפריירים הצבענו בעד זה.

משולם נהרי: לא לקחו שבעה מיליון, נתנו פחות שבעה מיליון.

יעקב ליצמן: חבר הכנסת גפני, בגלל זה בישיבה האחרונה על התקציב הצבענו נגד.

משה שגיא: אני אומר לך, אני הולך לירות בוועדה.

משה שגיא: בא נציג האוצר ואומר שזה במשרד החינוך.

יעקב ליצמן: לא.

יעקב ליצמן: רבותיי, מי בעד פנייה 260?

יעקב ליצמן: מי נגד?

יעקב ליצמן: מי נמנע?

יעקב ליצמן: ה צ ב ע ה אושר פה אחד, תודה רבה.

יעקב ליצמן: אנחנו עוברים לפנייה 236 – משרד העבודה והרווחה.

יעקב ליצמן: מדובר על העברת סכום של 18 מיליון שקל וזה בהתאם להחלטות ועדת שרים לענייני חברה וכלכלה שהתכנסה ב-25.9.2001.

יעקב ליצמן: האם אני יכול להבין שהאבטלה צומצמה מאז ה-25.9.2001?

עמיחי כץ: זה רק חלק מתוכנית חירום.

עמיחי כץ: זה החלק של משרד העבודה והרווחה בתקציב.

יעקב ליצמן: אולי אדוני יכול להסביר לנו מה קורה בשירות התעסוקה?

עמיחי כץ: אני קורא עיתונים בדיוק כמוך.

משה שגיא: מה זה פעולות תעסוקה למצבים מיוחדים?

עמיחי כץ: מה שנקרא בשם יותר יפה "פעולות יזומות".

עופר חוגי: אפשר לדעת באיזה ערים מדובר?

עופר חוגי: אני רוצה לדעת לאן הכסף הולך.

עופר חוגי: אני רוצה לקבל רשימה מפורטת.

עמיחי כץ: אין בעיה, אפשר להביא את זה ממשרד העבודה.

עמיחי כץ: מדובר על בית שאן, קיסריה, אור עקיבא,דימונה, מצפה רמון.

יעקב ליצמן: מי בעד פנייה 236?

יעקב ליצמן: ה צ ב ע ה אושר פה אחד, תודה רבה.

דניאל לימור: מדובר בשינויים פנימיים.

דניאל לימור: מעבירים כסף מתקנה לתקנה של דיור.

דניאל לימור: יש פה תוספת של הרשאה להתחייב מהרזרבה הכללית, כי לא היה תקציב לזה.

דניאל לימור: מדובר בדיור לנציבות מס הכנסה, שכר דירה.

יעקב ליצמן: אנחנו נבקש ממנכ"ל האוצר לדעת מה קורה עם יוני קפלן.

דניאל לימור: אני אברר.

יעקב ליצמן: מי בעד פנייה מס' 249?

יעקב ליצמן: אושר פה אחד.

יעקב ליצמן: אנחנו עוברים לפנייה הבאה מס' 250 – בינוי ושיכון.

יעקב ליצמן: מה קורה בפנייה הזו?

רותם פלג: הפשרת רזרבות לשכר, לתגבור השכר.

יעקב ליצמן: אני לא מבין דבר אחד ואולי אתה יכול להסביר לי.

יעקב ליצמן: אנחנו שמענו בחודש יוני שאין רזרבה.

רותם פלג: לא, זה רזרבה כללית של המשרד.

רחמים מלול: מה זה תגבור תקציבי השכר?

רותם פלג: זה כל הסכמי השכר שהיו.

עופר חוגי: זה לא תקנים חדשים.

רותם פלג: לא תקנים חדשים.

רותם פלג: ממנים את הגירעון שיש בשכר מהרזרבה.

רחמים מלול: אילו הסכמי שכר היו?

יעקב ליצמן: היו הסכמי שכר בתחילת השנה.

עופר חוגי: כמה עובדי כוח אדם יש לכם במשרד?

רותם פלג: היה בערך עשרים וזה אמור לרדת לחצי.

עופר חוגי: אלו שכונות נמצאות היום בשיקום?

עופר חוגי: שלח לי רשימה.

יעקב ליצמן: עופר, אנחנו מתכוונים לקיים דיון בכל משרדי הממשלה.

יעקב ליצמן: אתה תשלח לו את הרשימה.

יעקב ליצמן: מי בעד פנייה 250?

יעקב ליצמן: ה צ ב ע ה אושר פה אחד, תודה.

יעקב ליצמן: אנחנו עוברים לפנייה מס' 251- השכלה הגבוהה.

יעקב ליצמן: מדובר כאן על 42 מיליון שקל מהרזרבה הכללית, ואני רוצה לשאול שתי שאלות.

יעקב ליצמן: ראשית, למה יש השתתפות בשכר הסטודנטים?

יעקב ליצמן: שנית, למה אין השתתפות בשכר התלמידים בסמינרים?

יעקב ליצמן: גם הם סטודנטים.

אורי שוסטרמן: החלטת הממשלה נוגעת רק למוסדות להשכלה גבוהה.

יעקב ליצמן: אני מציע לעכב את זה או שנצביע נגד.

יעקב ליצמן: אני רוצה לדעת למה הסמינרים לא מקבלים הנחה כמו הסטודנטים?

רחמים מלול: באילו מוסדות דנה ועדת וינוגרד?

אורי שוסטרמן: היא דנה במוסדות האקדמאים.

רחמים מלול: למה היא לא דנה במוסדות המקבילים למוסדות האקדמאים.

אורי שוסטרמן: זה לא היה המנדט שלה.

רחמים מלול: הפגם הוא במנדט שניתן לוועדת וינוגרד.

יעקב ליצמן: אני רוצה התייעצות סיעתית בנושא הזה.

משה שגיא: לאן הולך הכסף הזה?

אורי שוסטרמן: ועדת וינוגרד החליטה להוריד את שכר הלימוד במוסדות האקדמאים וזה נועד לממן את זה.

יעקב ליצמן: אני רוצה לבדוק למה לא מגיע לנו.

משה שגיא: יש הסכמה משנים שהבנות החרדיות לומדות במוסדות להשכלה המקבילים שנקראים הסמינרים וכל מה שנלווה לעניין.

משה שגיא: יש בנות שבאות מבתים שנמצאים במצוקה אמיתית והן משלמות שכר לימוד עצום.

משה שגיא: זה פשוט בלתי מתקבל על הדעת.

אורי שוסטרמן: אם הן מקבלות תואר אקדמי, הן תקבלנה הנחה.

משה שגיא: אנחנו היינו בטוחים שבוועדת וינוגרד יחשבו גם על זה.

יעקב ליצמן: אני רוצה לשמוע כאן את נציג משרד החינוך ואולי נקיים דיון נוסף בנושא הזה.

איוור קרשנר: משרד החינוך לא ממונה על הסעיף הזה.

יעקב ליצמן: מי משלם את זה?

איוור קרשנר: ות"ת.

אורי שוסטרמן: ות"ת לא אחראית בכלל על משהו לא אקדמאי.

אורי שוסטרמן: חבל לעכב את זה כי זה לא שייך בכלל.

יעקב ליצמן: אנחנו נזמין את כולם לדיון כאן, את נציגי משרד החינוך ואת נציגי ות"ת.

משה שגיא: אני רוצה שתבין שאין לנו עניין חס וחלילה נגד הסטודנטים.

עופר חוגי: מה זה מוסדות לא מתוקצבים?

עופר חוגי: למה הסמינרים שלנו לא יכולים להיות מוסדות לא מתוקצבים?

עופר חוגי: תן לי שתיים שלוש דוגמאות למוסדות כאלה.

יעקב ליצמן: חבר הכנסת חוגי, הואיל ואני אמרתי שנקיים דיון על זה אז עזוב עכשיו את השאלה הזו.

אורי שוסטרמן: בשתי מילים, החלטת הממשלה קבעה שגם הסטודנטים שם מקבלים סיוע.

אורי שוסטרמן: זה דרך אחרת, זה לא המוסדות המתוקצבים, אלא משהו אחר.

משה שגיא: שאל עופר חוגי למה יש סעיף נפרד על ההשתתפות הזו ואורי ענה שיש השתתפות במוסדות המתוקצבים ויש השתתפות במוסדות הלא מתוקצבים וזה החלטת ממשלה.

משה שגיא: השאלה היא, מה העיקרון של מוסדות לא מתוקצבים.

אורי שוסטרמן: מצד אחד הם נותנים תואר אקדמי מוכר על ידי המל"ג.

אורי שוסטרמן: מצד שני, הם לא מתוקצבים כמוסד אלא הסטודנט עכשיו מקבל סיוע לפי החלטת הממשלה, לפי וינוגרד.

עופר חוגי: מי מחלק את זה?

עופר חוגי: האם אותה מכללה מחלקת את הכסף?

אורי שוסטרמן: לא.

אורי שוסטרמן: זה הולך ישירות לסטודנט.

רחמים מלול: מה קורה עם הסטודנטים בשלוחות?

אורי שוסטרמן: הם לא מקבלים תואר מוכר על ידי המל"ג.

אורי שוסטרמן: הם מקבלים תואר מוכר ממל"ג אנגליה.

רחמים מלול: אתה יודע את זה ששכר הלימוד שלהם הוא פי שניים.

אורי שוסטרמן: ויכול להיות שהוא פי ארבע, כי מדובר בביזנס.

אורי שוסטרמן: איך זה מתקשר בכלל למל"ג.

עופר חוגי: אני רוצה לקיים דיון בעזרת השם ביום שלישי על הנושא הזה.

רחמים מלול: השאלה היא את מי אתה מסבסד?

רחמים מלול: האם אתה מסבסד את השלוחה או את הסטודנט?

רחמים מלול: אם אתה מסבסד את הסטודנט אז לא צריך להיות לך איכפת היכן הוא לומד?

רחמים מלול: מצבם של הסטודנטים שלומדים בשלוחות הוא לא פחות קשה מאלה שלומדים במוסדות אחרים.

עופר חוגי: האם אתם התנתם את העברת הכסף למכללות או לאוניברסיטאות על ידי הפחתת שכר הלימוד?

אורי שוסטרמן: בוודאי.

עופר חוגי: אני רוצה לקבל ממך רשימה כמה כסף משלמים היום הסטודנטים בפועל?

אורי שוסטרמן: אין לי נתונים.

אנה שניידר: הבת שלי התחילה עכשיו ללמוד באוניברסיטת תל-אביב ואני יכולה לומר לך שיש הפחתה בשכר הלימוד, אבל על הספח כתוב: היה והממשלה לא תעמוד בהתחייבותה יוסיפו במהלך השנה.

עופר חוגי: אורי, אני רוצה שתביא לי נתונים.

אורי שוסטרמן: צריך לבקש מות"ת.

עופר חוגי: אני מבקש לדעת כמה הם שילמו בשנה שעברה ומהו שכר הלימוד שנקבע להם השנה.

עופר חוגי: אני רוצה לבדוק זאת בכל האוניברסיטאות.

יעקב ליצמן: האם ההנחה שמקבלים על פי וינוגרד כוללת גם את המכללות?

אורי שוסטרמן: מכללות אקדמאיות.

יעקב ליצמן: אילו מכללות לא נכללות?

אורי שוסטרמן: אלו שלא נותנות תואר אקדמי.

יעקב ליצמן: אנחנו ביום שלישי נקיים ישיבה ונזמן את כולם.

יעקב ליצמן: אם כן, אנחנו מעכבים את הפנייה הזו.

יעקב ליצמן: אנחנו עוברים לפנייה מספר 252/5.

אמיר שביט: בפנייה הזו וגם בפנייה הבאה אנחנו מעבירים כספים בין שני הסעיפים של משרד התחבורה, סעיפים 79 ו-28.

אמיר שביט: סעיף 79 הוא תקציב הפיתוח, וסעיף 28 הוא סעיף אחזקת הכבישים.

עופר חוגי: באיזה ערים?

אמיר שביט: התוספת היא לאחזקה שהיא בכבישים הבין עירוניים.

יעקב ליצמן: מי בעד פנייה מס' 255-252?

יעקב ליצמן: ה צ ב ע ה אושר פה אחד.

יעקב ליצמן: אנחנו עוברים לפנייה מס' 253/4.

אמיר שביט: אנחנו עושים העברה של הרשאה להתחייב ממע"ץ למשרד התחבורה, בעיקר עבור מגזרי המיעוטים.

יעקב ליצמן: מי בעד 254-253?

יעקב ליצמן: ה צ ב ע ה אושר פה אחד.

יעקב ליצמן: אנחנו עוברים לפנייה מס' 257 של משרד החוץ.

דניאל לימור: מדובר פה בשינויים פנימיים בתקציב משרד החוץ.

דניאל לימור: התאמות סוף שנה, חלק מהפנייה שאנחנו מעבירים עכשיו זה בסעיפי הקניות.

יעקב ליצמן: מה זה מחלקת המידע?

דניאל לימור: אני לא מכיר את המחלקה כיוון שזו מחלקה חדשה.

דניאל לימור: לא מתערבים בשינויים הפנימיים פה.

דניאל לימור: אילו שינויים של סוף שנה.

יעקב ליצמן: תבדוק לי את הנושא הזה.

עופר חוגי: התקצוב של מלכיאור נמצא היום אצלכם?

דניאל לימור: כן.

יעקב ליצמן: האם האגף לארגונים בינלאומיים זה מלכיאור?

דניאל לימור: לא.

יעקב ליצמן: יש משהו כאן שקשור למלכיאור?

דניאל לימור: לא.

משה שגיא: מה זה אגף ארגונים בינלאומיים?

דניאל לימור: זה מוסדות האו"ם והארגונים הבינלאומיים, כל הקיצובים שמעבירים אליהם.

משה שגיא: האם אנחנו צריכים להעביר כסף לאו"ם?

יעקב ליצמן: לא, אנח0נו עיכבנו מה שקשור לאו"ם.

איוור קרשנר: פנייה מס' 67 מעוכבת.

יעקב ליצמן: מי בעד פנייה 257?

יעקב ליצמן: ה צ ב ע ה אושר פה אחד.

יעקב ליצמן: אנחנו עוברים לפנייה 258.

דניאל לימור: גם כאן מדובר על התאמות סוף שנה לתקציב המדפיס הממשלתי, גם שכר וגם קניות.

יעקב ליצמן: מי בעד פנייה מס' 258?

יעקב ליצמן: ה צ ב ע ה אושר, תודה רבה.

יעקב ליצמן: ב.

יעקב ליצמן: צו היטלי סחר (היטל בטחה על יבוא טובין להגנה על הייצור המקומי) (הוראת שעה) (מס' 3), התשס"א-2001.

יעקב ליצמן: צו היטלי סחר (היטל בטחה על יבוא טובין להגנה על הייצור המקומי) (הוראת שעה) (מס' 3) (תיקון), התשס"א-2001, התשס"ב-2002.

יעקב ליצמן: אנחנו נדון בשני הצווים ביחד.

צביה דורי: קודם כל, אני מתנצלת על כך שרואה החשבון לא היה יכול להגיע.

צביה דורי: הוא עשה את העבודה הנוספת, אבל ההתראה הייתה קצרה מידיי.

יעקב ליצמן: לפי החישוב שלו, אני מבין שחברת שמן הגיעה ליותר.

צביה דורי: זו השאלה, האם מגיע לה יותר או פחות פה.

צביה דורי: אנחנו בדקנו בדיקה נוספת לגבי רווחיות חברת שמן במחצית הראשונה של שנת 2001 ואנחנו ראינו שהיא עברה מרווח תפעולי להפסד תפעולי.

צביה דורי: אומנם בעיתונים הופיע שיש לה רווח, אבל הרווח נבע מרווח הון, ממכירה של נכס.

צביה דורי: הוא לא נבע מהפעילות שלה.

צביה דורי: זה הביא אותנו לחשיבה מחדש מה צריך להיות ההיטל על שמנים וכוספאות.

צביה דורי: חוץ מנושא הרווחיות רואה החשבון בדק וגילה שמי שנפגע יותר מהיבוא היו הכוספאות ולא שמנים, כי בכוספאות הייתה ירידה בייצור המקומי, בעוד שהייבוא שמר פחות או יותר על גודל אחיד, ואז הפכנו את ההמלצה שלכם, במקום %4.5 כאן, %5.5 כאן.

צביה דורי: הפכנו את זה, בכוספאות 5.5%.

יעקב ליצמן: האם זה על דעת חברת שמן?

צביה דורי: חברת שמן שמחה מאוד לעומת מה שהיה לה קודם.

יעקב ליצמן: האם אתם הודעתם להם על השינוי הזה?

צביה דורי: אני לא יודעת אם הודענו להם.

צביה דורי: אנחנו בדרך כלל לא נוהגים להודיע.

צביה דורי: מכיוון שאנחנו הגענו למסקנה חד-משמעית שהפגיעה יותר גדולה בכוספאות, יותר הגיוני לעשות היטל יותר גבוה על כוספאות מאשר על השמנים.

יעקב ליצמן: אני רוצה לעשות הפסקה בדיון של עשר דקות.

יעקב ליצמן: אני רוצה לבדוק את הנושא.

יעקב ליצמן: רבותיי, אני מחדש את הישיבה.

יעקב ליצמן: אנחנו עשינו התייעצות לגבי הפנייה שקשורה לסטודנטים ואני רוצה להעביר את הפנייה להצבעה עכשיו.

יעקב ליצמן: אנחנו בעזרת השם נרצה לקיים את הדיון ביום שלישי ללא קשר להצבעה היום.

יעקב ליצמן: מי בעד פנייה מס' 251 העברה של 42,330 מיליון שקל עבור אימוץ מסקנות ועדת וינוגרד?

יעקב ליצמן: ה צ ב ע ה אין מתנגדים, אושר פה אחד.

משה שגיא: אני רוצה לציין שוב, ושזה יהיה רשום בפרוטוקול, שבנושא הזה של ועדת וינוגרד והסטודנטים היו פה רק חברי הכנסת החרדים.

משה שגיא: אף אחד מהחילוניים לא דואג לסטודנטים, אלא רק החרדים.

יעקב ליצמן: אנחנו חוזרים לנושא צווי היטלי הסחר.

סמדר אלחנני: לפני כשנה בערך ועדת הכספים מאוד התנגדה להצעת משרד המסחר והתעשייה להפחית בהיטלים על השמן והיה פה מאבק, בסופו של דבר הגיעו לפשרה.

סמדר אלחנני: אחר כך, צו ההיטל הזה פג, שלושה חודשים לא היה היטל בכלל, ועכשיו בא משרד התעשייה והמסחר ואומר שוועדת הכספים של הכנסת צדקה.

צביה דורי: יש לה יכולת ניבוי שלנו אין.

אורי צגלה: אני מייצג את חברת "אוליבקס".

אורי צגלה: אנחנו מייצרים שמן סויה וכוספת סויה ומזככים.

אורי צגלה: אנחנו מתחרים של חברת "שמן".

אורי צגלה: בשנת 1998 בדקו את הספרים שלנו.

אורי צגלה: השנה התמקדו בחברת "שמן" בלבד ולא בדקו אותנו.

אורי צגלה: החליטו שזו החברה היעילה ביותר ושיבדקו רק אותה.

אורי צגלה: אנחנו העברנו את הנתונים, אבל לא בדקו אותנו.

אורי צגלה: אנחנו מברכים על כך שסוף סוף יש לנו צו, מפני שאנחנו עברנו שנה מאוד גרועה.

אורי צגלה: בהתחלת השנה היה לנו חודש בלי צו, היה היטל אפס, ועכשיו היו לנו חודשיים וחצי עם היטל אפס, והנתונים של הייבוא בהחלט משקפים את זה, וכתוצאה מכך מצבם של המפעלים השנה.

יעקב ליצמן: האם יש כאן לוביסטים?

יעקב ליצמן: אני שואל את זה משום שאני קיבלתי החלטה לא לשבת עם לוביסטים.

צביה דורי: אני מאוד שמחה שאתה לא רוצה.

אורי צגלה: אנחנו מבקשים שהצו הזה יאושר.

אורי צגלה: הוא לא לגמרי פותר לנו את הבעיות ותוקפו רק עד חודש מרץ, אבל הוא סוף סוף מסתכל על העובדות שנבדקו על ידי רואי החשבון, פועל בהתאם לעובדות.

אורי צגלה: הבדיקה שנעשתה בשנת 1998 הייתה גם בסדר, אלא שלא פעלו לפי התוצאות שלה.

יעקב ליצמן: האם יש כאן נציגים של חברת "שמן"?

חיים מלר: אנחנו תומכים.

צביה דורי: אנחנו ביקשנו הארכה של הצו עד ה-31 במרץ 2002 כדי שנוכל לבדוק מה שקרה בכל שנת 2001.

יעקב ליצמן: האם גבירתי אומרת שיכול להיות שיעלו את ההיטל?

צביה דורי: אני לא יודעת.

צביה דורי: אין לי יכולת ניבוי.

יעקב ליצמן: אני ביקשתי משרת התמ"ס הגברת דליה איציק להסביר לי מהם הכללים לגבי היטל.

יעקב ליצמן: נדמה לי כי בחברת לבידים רצו להטיל 25%.

יעקב ליצמן: אני שאלתי מתי מחליטים להטיל 25% ומתי מחליטים להטיל 4.5%.

יעקב ליצמן: אני מניח בוודאי שיש כאן כללים.

יעקב ליצמן: אולי זה קשור לכך שמישהו שייך לסקטור מסוים.

יעקב ליצמן: אני חס וחלילה לא רוצה לחשוב כך.

יעקב ליצמן: היה לובי חזק מאוד על ההיטלים.

צביה דורי: יש פה עוד תיקון שהגברת חנה מרגליות תסביר.

חנה מרגליות: בדברי ההסבר אני כתבתי "הוטל היטל גם על יבוא כוספה סויה מ"ארצות אחרות", ואני אמרתי שנפלו שתי טעויות דפוס.

חנה מרגליות: הטעות השנייה היא אומנם טעות טכנית, אבל לא טעות דפוס, משום שאנחנו מעלים את ההיטל, אז הוספנו את המילה אחרים גם מארצות אחרות.

חנה מרגליות: זו העלאת היטל.

חנה מרגליות: זו לא רק טעות דפוס, אלא זה גם העלאת היטל.

חנה מרגליות: בין כה וכה גם תיקון הטעות הובא לאישורכם.

יעקב ליצמן: אני אצביע על שני הצווים ביחד.

יעקב ליצמן: מי בעד צו היטלי סחר (היטל בטחה על יבוא טובין להגנה על הייצור המקומי)(הוראת שעה) (מס' 3), התשס"א-2001 וצו היטל סחר (היטל ביטחה על יבוא טובין להגנה על היצור המקומי)(הוראת שעה)(מס' 3), התשס"א-2001(תיקון), התשס"ב-2001?

יעקב ליצמן: ה צ ב ע ה אושר פה אחד.

יעקב ליצמן: תודה רבה.

צביה דורי: תודה רבה לך.

יעקב ליצמן: הישיבה נעולה.